Bruno Mars

Mula 1985 hanggang 2008: Buhay at pagsisimula

Si Mars ay ipinanganak sa ngalang Peter Gene Hernandez at pinalaki sa Waikiki, Honolulu, Hawaii ng kanyang mga magulang na sina Bernadette "Bernie" at Pete Hernandez, may lahing Pilipino at Puerto Rican.  Ang nanay niya ay lumipat ng tirahan sa Hawaii mula sa Pilipinas noong bata pa lamang ito. Samantalang ang kanyang ama naman ay lumipat ng tirahan sa Hawaii mula sa isla ng Brooklyn, New York. Ang mga magulang ni Mars ay nagkakilala sa isang pagtatanghal na kung saan ang ina nito ay isang mananayaw ng Hula, at ang tatay naman nito ay tumutugtog ng perkusyon. Sa edad na dalawa, siya ay binansagang "Bruno" ng kanyang ama dahil sa pagkakahawig nito diumano sa matabang propesyonal na mambubuno na si Bruno Sammartino. Si Mars ay isa sa anim na magkakapatid at nagmula sa pamilya ng mga musikero na nagmulat sa kanya sa reggae, rock, hip hop, at R&B. Sa murang edad, ginagaya at kinakanta niya ang mga kanta ng mga artista tulad nina Michael Jackson, Elvis Presley, The Isley Brothers, at The Temptations.  Sa edad na apat, nagsimula nang magtanghal si Mars limang beses sa isang linggo kasama ang banda ng kanyang pamilya na The Love Notes kung saan siya ay nakilala sa isla dahil sa kanyang paggaya kay Presley.
Noong 1990, Si Mars ay nailathala sa MidWeek bilang "Little Elvis". At noong 1992, siya ay nagkaroon ng isang cameo role sa pelikulang Honeymoon in Vegas. Hindi naglaon, nagkaroon siya ng pagninilay ukol sa impluwensiya ni Presley sa kanyang musika. Ayon sa kanya, "Napanood ko ang pinakamagaling. Ako ay isang masugid na tagahanga ni Elvis. Ako ay masugid na tagahanga ng 1950's Elvis kung saan siya ay aakyat ng entablado at tatakutin ang mga tao dahil siya ay makapangyarihan, at ang mga kababaihan ay tila nahihibang dahil sa kanya! Maari din itong sabihin para kay Prince o sa The Police. Sila ay ang mga nilalang na nakakaalam na ang mga tao ay nandito para manuod ng isang pagtatanghal, dahil dito ay pinapanuod ko ang mga nilalang na ito at gustong gusto kong pinag-aaralan ang mga ito dahil isa akong tagahanga." Noong 2010, kinilala niya ang kanyang paglaki sa Hawaii at pamilya na panay musikero bilang impluwensiya. Ayon sa kanya, "Ang paglaki ko sa Hawaii ang humubog sa aking pagkatao. Noon, madami akong pagtatanghal na naisagawa sa Hawaii kasama ang banda ng aking ama. Ang bawat miyembro ng aming pamilya ay marunong kumanta at marunong magpatugtog ng mga instrumento. Ang aking tiyo ay isang mahusay na manunugtog ng gitara, ang ama ko naman ay mahusay magpatugtog ng perkusyon, ang kapatid kong lalaki ay magaling naman tumugtog ng tambol. Katunayan, ang kapatid kong ito ay tumutugtog din sa aming banda. Pinalilibutan lang talaga ako ng musika." Taong 2003, matapos niyang magtapos sa President Theodore Roosevelt High School sa edad na labimpito, si Mars ay tumungo sa Los Angeles, California upang tahakin ang karera sa musika. Ginamit niya bilang pang-entabladong pangalan niya ang bansag  sa kanya ng kanyang ama at dinugtungan ng "Mars" sa huli dahil ayon sa kanya, "Nararamdaman ko na tila wala akong dating , at maraming babae ang nagsasabi na tila ako ay mula sa ibang planeta. Sa aking palagay ako ay nagmula sa Mars." 

Hindi naglaon matapos lumipat ni Mars sa Los Angeles, siya ay sumali sa Motown Records noong 2004, isang kasunduan na diumano'y walang kinahinatnan. Gayunpaman, ang karanasan ni Mars sa Motown ay nakatulong sa kanyang karera nang makilala niya ang isang manunulat ng awit at produser na si Philip Lawrence na siya ring kabilang sa Motown. Si Mars, si Lawrence, at ang inhinyerong si Ari Levine ay sama-samang nagsimulang sumulat ng kanta, at binuo ang produksiyon na The Smeezingtons. Noong 2006, ipinakilala ni Lawrence si Mars sa magiging manager nito sa Atlantic Records na si Aaron Bay-Schuck. Matapos marinig ang pagtugtog ni Mars ng ilang kanta sa gitara, agarang ginusto ni Bay-Schuck na maisali si Mars sa Atlantic Records. Gayunpaman, inabot ng tatlong taon bago naisali si Mars dito. Dahil dito, pansamantalang inupahan ni Bay-Schuck si Mars at ang The Smeezingtons para sumulat ng kanta para sa mga artista ng Atlantic Records. Ayon sa isang panayam ng HitQuarters kay Bay-Schuck, sinabi diumano ni Mars na kahit ang pinakalayon nito ay maging isang solong artista, handa itong magsulat at maglabas ng kanta para sa iba pang artista. Ito ay para makatulong sa paglinang niya ng kanyang kakayahan sa pagsulat ng kanta, gayundin sa pagtuklas nito sa kung anong uri ng artista ang gusto niyang maging. Itinuring ito ni Bay-Schuck bilang panahon ng paghahanap sa sarili na ayon sa kanya'y malaki ang naitulong sa tagumpay ni Mars.

Mula 2009 hanggang kasalukuyan: Pangkalakalang tagumpay at Doo-Wops & Hooligans

Bago maging isang matagumpay na solong artista, si Mars ay nakilala bilang isang manunulat ng kanta. Siya ay nagsulat ng kanta para kina Alexandra Burke, Travie McCoy, Adam Levine, Brandy, Sean Kingston, at Flo Rida. Tumulong din siya sa pagsulat ng patok na kanta ng Sugababes na "Get Sexy", at nagpahiram ng kanyang boses sa album ng Sugababes na Sweet 7. Ang kanyang kauna-unahang paglabas bilang mangaawit ay sa ikalawang studio album na Animal ng Far East Movement kung saan siya ay kasama sa trak na "3D". Siya rin ay naitampok sa pasinayang kanta na "Love" ng pastor at hip hop na artista na si Jaeson Ma noong Agusto 2009. Natamo niya ang kasikatan bilang isang solong artista matapos matampok at tumulong sa pagsulat ng kantang "Nothin' On You" ni B.o.B at "Billionaire" ni Travie McCoy. Ang dalawang kantang ito ay nasama sa nangungunang sampu ng maraming tsart sa buong mundo. Ani ni Mars, "Sa aking palagay, ang mga kantang iyon ay hindi dapat kinakanta ng buuan. Kung ako ang tanging umawit ng "Nothin' On You", marahil ay naging tunog R&B ito ng dekada 90." Matapos ang kanyang tagumpay, inilabas ni Mars ang kanyang pasinayang extended play (EP) na may pamagat na  It's Better If You Don't Understand noong 10 Mayo 2010. Ang nasabing EP ay nagtamo ng ika-99 na pwesto sa Billboard 200, at may kasamang kanta na "The Other Side" kung saan naitampok ang mga mang-aawit na sina Cee-Lo Green at B.o.B  Noong Agusto 2010, nakipagtulungang muli si Bruno Mars kay Green nang tumulong siya sa pagsulat ng kantang "Fuck You!". Siya ay nagtanghal sa 2010 MTV Music Awards noong 20 Setyembre 2010 sa pagsamutsan ng "Nothin' On You" at "Airplanes" kasama sina B.o.B at Hayley Williams 
Ang pasinayang album ni Mars na Doo-Wops & Hooligans ay inilabas sa tekladong anyo noong 4 Oktubre 2010, at inilabas naman sa pisikal na anyo nito noong 5 Oktubre 2010. Ang unang kanta na "Just the Way You Are" ay inilabas noong 19 Hulyo 2010, at nanguna sa Bilboard Hot 100 gayundin sa iba pang mga tsart sa buong mundo. Ang music video nito ay inilabas noong 8 Setyembre 2010. Ang ikalawang kanta na "Grenade" ay inilabas noong 28 Setyembre 2010, at naging matagumpay sa mga tsart sa buong mundo. Sa United States, ang Doo-Wops & Hooligans ay naluklok sa ikatlong pwesto ng Billboard 200 sa linggo ng 13 Oktubre 2010, at nakapagbenta ng 55,000 na kopya. Ang nasabing album ay nakatanggap ng mga positibong pagsusuri mula sa mga kritiko. Pinuri ni Leah Greenblatt ng Entertainment Weekly si Mars para sa madaling tugtugin na melodiya at nakakaindayog na tono ng mga kanta nito. Ngunit pinuna nito ang kahinaan ng kanta dahil sa paglihis nito mula sa kumbensiyonal na pop & soul na dyanra. Si Mars ang nagbukas sa Hands All Over Tour ng Maroon 5 na nagsimula noong 6 Oktubre 2010. Samantalang kasama naman siya ni Travie McCoy sa European Tour nito na nagsimula noong 18 Oktubre 2010.
Noong 19 Setyembre 2010, si Mars ay inaresto sa Las Vegas dahil sa pagmamay-ari nito ng cocaine. Habang nakikipag-usap sa isang pulis, sinabi diumano ni Mars na ang ginagawa nito ay "katangahan" at "hindi pa siya nakakagamit ng droga bago ang nasabing insidente". Si Mars ay umamin sa pag-aari ng droga. Bilang kapalit ng pag-aming ito, ang mga kasong isinampa sa kanya ay buburahin basta't siya ay makakapagbayad ng $2000, makagawa ng serbisyo sa komunidad sa loob ng 200 oras, at kumpletuhin ang pagpapayong kurso ukol sa droga.

Estilo ng musika

Ang musika ni Mars ay kapuna-puna dahil sa pagkakaroon nito ng sari-saring estilo at impluwensiya tulad ng pop, rock, reggae, R&B, soul, at hip hop. Kahit na itinuturing na "malambot" si Mars dahil sa boses nito, ayon sa kanyang katulong na produser na si Philip Lawrence, "Ang hindi nalalaman ng mga tao ay may mas malalim na underbelly si Bruno Mars." Ayon naman kay Mars, "Isinisisi ko iyon sa aking sarili dahil sa pag-awit ko sa mga babae noong ako ay nasa mataas na paaralan pa lamang."  Tinawag naman siya ni Jon Carmanica ng The New York Times na "isa sa mga may pinakamaraming nalalaman na mang-aawit ng pop, may magaan at puno ng kaluluwang boses na angkop sa iba't ibang estilo, isang unibersal na tagapagbigay." Si Mars ay naimpluwensiyahan ng mga artista ng R&B tulad nina Keith Sweat, Jodeci, at R. Kelly gayundin ng rock 'n' roll ng dekada 50 at ng Motown. Habang nasa mataas na paaralan, nagsimula na si Mars makinig sa mga grupo ng classic rock tulad ng The Police, Led Zeppelin, at The Beatles. Lahat ng dyanra ng musika na nabanggit ay nakaimpluwensiya sa estilo ng musika ni Mars. Ayon sa kanyang obserbasyon, " Hindi madali gumawa ng kantang pinaghalo ang rock, soul at hip hop, at mabibilang lamang ito sa kamay." Sinabi rin ni Mars na siya ay tagahanga nina Alicia Keys, Jessie J, Jack White, at ng The Saturdays.
Dagdag pa dito, Sinabi ni Mars na malaki ang impluwensiya sa estilo ng musika ang pakikipagtulungan niya sa iba pang artista. Ani niya, "Ang 'Nothin' On You' ay may dating ng tulad ng sa Motown, ang 'Billionaire' naman ng isang reggae acoustic na nakadepende sa gitara. Gayunpaman, ang isa sa mga paborito ko ay ang kanta ni Cee-Lo Green. Sa tingin ko, wala nang iba pang may kakayanang makakanta ng kantang iyon. At nandiyan din ang 'Just the Way You Are'. Kung alam mo ang aking kuwento, alam mo rin na gusto ko ang iba't ibang dyanra ng musika." Sinabi niyang ang doo-wop ang pinaka-impluwensiya ng kanyang musika na ayon sa kanya ay "diretsuhang awit ng pag-ibig --- nakabibighani, simple, at romantiko."  Dagdag pa dito, sinabi ni Mars na ang paglaki sa Hawaii ay nakaimpluwensiya sa kanyang musika na siyang nagbibigay ng tunog ng reggae dito. Ipinaliwanag niya na "Ilan sa mga malalaking estasyon ng radyo sa Hawaii ay reggae. Ang malalaking banda ay matainding naimpluwensiyahan ni Bob Marley. Ang ganoong musika ay pinag-iisa ang mga tao. Hindi ito musikang urban o musikang pop. Ito ay awitin lamang. Ito ang nagpapatawid dito ng maigi. Ang awitin ang nangunguna sa lahat."  Kung ang pagbabasehan ay ang letra ng kanta, karamihan sa kanta ni Mars ay inilalarawan na nakakapagpagaan ng kalooban, walang inaalala, at optimista., Gayunpaman, ilang madidilim na paksa ang tinatalakay sa mga kantang "Grenade", "Liquor Store Blues", at "Talking to the Moon" kung saan tinatalakay ang mga paksa ng nabigong relasyon at mapanira sa sariling pag-uugali.